**ZAPISNIK**

**SA ČETVRTE SJEDNICE UPRAVNOGA VIJEĆA INSTITUTA ZA ARHEOLOGIJU**

Četvrta sjednica Upravnoga vijeća Instituta za arheologiju održana je dana 22. prosinca 2023. godine, s početkom u 9,00 sati, u lobbyu Instituta, u Jurjevskoj ulici 15.

Sjednici su nazočili:

- prof. dr. sc. Jure Zovko, predsjednik Upravnoga vijeća

- prof. dr. sc. Dražen Vikić-Topić, član Upravnoga vijeća

- dr. sc. Ivana Ožanić Roguljić, članica Upravnoga vijeća

- dr. sc. Tajana Sekelj Ivančan, članica Upravnoga vijeća

- dr. sc. Marko Dizdar, ravnatelj IARH-a

- dr. Sc. Siniša Krznar, pomoćnik ravnatelja IARH-a

Zapisnik je vodila Mirella Đula Furjan, rukovoditeljica stručne službe za pravne i kadrovske poslove IARH-a.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

DNEVNI RED

1. Ovjera zapisnika s treće sjednice održane 03. travnja 2023. godine te zapisnika s elektroničkih sjednica održanih: 05. travnja 2023.; 26. srpnja 2023.; 26. rujna 2023.; 03. listopada 2023.; 11. listopada 2023.; 06. studenoga 2023.; 13. studenoga 2023.; 27. studenoga 2023.

2. Izvješće o potpisivanju Programskoga ugovora

3. Usvajanje Rebalansa financijskoga plana za 2023. godinu uz donošenje Odluke o usvajanju

 istoga

4. Usvajanje Financijskoga plana za 2024. i projekcije za 2025. i 2026. godinu uz donošenje

 Odluke o usvajanju istoga

5. Godišnje izvješće ravnatelja Instituta za arheologiju u 2022. godini

6. Sklapanje Aneksa Ugovora o radu s ravnateljem Instituta

7. Prijedlog i donošenje *Pravilnika o postupku izdavanja suglasnosti za rad zaposlenika izvan*

 *Instituta za arheologiju*

8. Prijedlog i donošenje *Poslovnika Upravnoga vijeća Instituta za arheologiju*

9. Razno

Predsjednik Upravnoga vijeća otvara četvrtu sjednicu i pozdravlja sve prisutne.

Dr. sc. Marko Dizdar, ravnatelj je također pozdravio sve prisutne članove Upravnoga vijeća.

**Ad. 1.**

Jednoglasno usvojeni zapisnici, uz prijedlog članice dr. sc. Tajane Sekelj Ivančan da se i zapisnici s elektroničkih sjednica ubuduće numeriraju kao i zapisnici uživo održanih sjednica.

**Ad. 2.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. Marka Dizdara da iznese izvještaj o Programskome ugovoru. Ravnatelj se zahvaljuje cijelom Upravnome vijeću na predanom radu, kao i danoj suglasnosti te usvajanju Programskoga ugovora. Prijedlog Programskoga ugovora potom se poslao u resorno ministarstvo te su se na temelju istoga održali pregovori. Uz manje izmjene, resorno ministarstvo uvažilo prijedlog te ga je odobrilo, što je rezultiralo i novim radnim mjestima koja ne se odnose samo na znanstveno osoblje i već i na stručne službe IARH-a. Novčani iznosi su također ovim putem osigurani za cijelo vrijeme trajanja ugovora te je Institut, iako s brojčano manje zaposlenih znanstvenika od ostalih Instituta, prošao iznad očekivanja. Novim zapošljavanjem još troje znanstvenika moći će se u potpunosti ispuniti zahtjevi navedeni u članku 11. Zakona o osiguravanju kvalitete u viskom obrazovanju i znanosti (Narodne novine 151/22), odnosno u predstojećoj reakreditaciji Instituta.

**Ad.3.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. Marka Dizdara da predstavi Rebalans Financijskoga plana za 2023. godinu.

Dr. sc. Dizdar pojašnjava da je došlo do oko 10% razlike u prihodima od predviđenoga Financijskoga plana za 2023. godinu te je bilo potrebno izraditi Rebalans, a posljedično su porasli i rashodi. Uspješno je sve pripremljeno uz pomoć konzultantske računovodstvene tvrtke. Članovima je predočena dokumentacija o prihodima/rashodima prema Financijskome planu za 2023. godinu, iskazane promjene u prihodima i rashodima prema Rebalansu financijskoga plana 2023. te projekcija Konačnoga financijskog plana 2023. Ističe se kako je s obzirom na Financijski plan za 2023. godinu došlo do povećanja Prihoda zbog ostvarenih: Ugovor s Hrvatskim autocestama, Ministarstvo kulture i medija, Hrvatska zaklada za znanost koji nisu bili uključeni u izvoran Financijski plan za 2023. te je zbog toga bilo nužno izraditi njegov Rebalans. Isto tako, navodi se kako Institut predfinancira neke projekte vlastitim sredstvima (npr. projekte Ministarstva kulture i medija), pa shodno tome, prema projekciji će se u sljedeću godinu također prenijeti veći iznos od predviđenoga, što za Institut predstavlja povoljan ishod. Član Upravnoga vijeća prof. dr. sc. Dražen Vikić-Topić i Predsjednik Upravnoga vijeća prof. dr. sc. Jure Zovko pohvaljuju uspješan rad Instituta.

Zaključak: Rebalans financijskoga plana Instituta za arheologiju za 2023. godinu jednoglasno se usvaja.

**Ad. 4.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. Marka Dizdara da predstavi Financijski plan za 2024. i projekcije za 2025. i 2026. godinu.

Dr. sc. Marko Dizdar obrazlaže Financijski plan te pojašnjava pojedinosti po stavkama. S obzirom da je veći dio Financijskoga plana s prihodima i rashodima zadan prema uputama osnivača Ministarstva znanosti i obrazovanja, jedino gdje Institut može iskazati svoje znanstveno-istraživačke potrebe su kroz Izvor 31 (Vlastiti prihodi) i dijelom Izvor 52 (Namjenski prihodi). Navodi da Institut ima aktivna četiri projekta dobivena od strane Hrvatske zaklade za znanost.

Zaključak: Financijski plan za 2023. i projekcija plana za 2024. i 2025. godinu jednoglasno se usvaja.

**Ad. 5.**

Predsjednik vijeća predaje riječ ravnatelju Instituta koji podnosi izvještaj o radu Instituta u prethodnoj godini, navodeći da je isto javno dostupno na web stranicama Instituta te također da je predmetni izvještaj potreban sukladno važećem Statutu Instituta (studeni 2023.). Institut je objavljivao svoj rad i djelatnost u prethodim godinama kao i znanstvena istraživanja djelatnika u časpisu Annales Instituti Archaeologici. Svi prisutni pohvalili su predani rad ravnatelja i djelatnika Instituta te izvrsne rezultate koji su ostvareni.

Zaključak: Godišnje izvješće ravnatelja Instituta za 2022. godinu jednoglasno se usvaja.

**Ad. 6.**

Obzirom da je ravnatelj Instituta dr. sc. Marko Dizdar izabran u zvanje znanstvenog savjetnika u trajnom izboru temeljem Odluke Matičnog odbora za područje humanističkih znanosti, polje povijesti, povijesti umjetnosti, arheologije, znanosti o umjetnosti, etnologije i antropologije, Klasa: UP/I-640-03/21-01/0905, Urbroj: 355-06-04-21-0002, a u skladu sa odredbama Zakona o visokom obrazovanju i znanstvenoj djelatnosti (Narodne novine 119/22), predlaže se sklapanje Aneksa Ugovora o radu kojim će se status ravnatelja Instituta dr. sc. Marka Dizdara regulirati.

Zaključak: Prijedlog sklapanja Aneksa Ugovora o radu s ravnateljem Instituta jednoglasno se usvaja.

**Ad. 7.**

Ravnatelj pojašnjava da je sukladno odredbama članka 49. stavka 2. Zakona o visokom obrazovanju i znanstvenoj djelatnosti (Narodne novine br. 119/22) potrebno donijeti *Pravilnik o postupku izdavanja suglasnosti za rad zaposlenika izvan Instituta za arheologiju*, pa se stoga upućuje prijedlog prema Upravnome vijeću te da je isti izrađen u potpunosti sukladno zakonskim odredbama.

Zaključak: Prijedlog *Pravilnika o postupku izdavanja suglasnosti za rad zaposlenika izvan Instituta za arheologiju* jednoglasno se prihvaća.

**Ad. 8.**

Ravnatelj navodi kako je na temelju članka 26. Statuta javnog znanstvenog Instituta za arheologiju (studeni 2023.) nužno donijeti *Poslovnik Upravnog vijeća Instituta za arheologiju* koji je usklađen s novim statutom te odredbama koje se tiču javnosti rada Upravnoga vijeća, a što se temelji na odredbama Zakona o pravu na pristup informacijama koje je bilo nužno ugraditi u Poslovnik.

Zaključak: Prijedlog *Poslovnika Upravnog vijeća Instituta za arheologiju* jednoglasno se prihvaća.

**Ad. 9.**

Ravnatelj svima želi svako dobro u nadolazećim blagdanima te se zahvaljuje svima na kooperativnosti i predanom radu tijekom cijele godine. Predsjednik prof. dr. sc. Jure Zovko je najavio sljedeću sjednicu Upravnoga vijeća krajem siječnja 2024. te je svima zaželio ugodne božićne i novogodišnje praznike.

Sjednica je završila s radom u 10,15 sati.

Zapisnik sastavila: Predsjednik Upravnoga vijeća IARH:

Mirella Đula Furjan, dipl.iur. prof. dr. sc. Jure Zovko